༧༽༄། ། སྤྱན་སྔ་གྲགས་འབྱུང་གིས་ཞུས་པའི་ཞུ་ལན་བཅོ་ལྔ་པ། །  ན་མོ་གུ་རུ། ། གཉིས་འཛིན་རྟོག་པས་མ་གོས་ཤིང་། ། རྩོད་གཞིར་མི་གནས་སྐུ་གསུང་ཐུགས། ། འཁོར་འདས་ཀུན་དང་མཉམ་པར་འཇུག། འགྲོ་མགོན་ཐུབ་པ་ཆོས་རྗེར་འདུད། ། རྗེ་རིན་པོ་ཆེ་ཉིད་ཀྱིས་མཛད་པའི་དུས་རྒྱུན་དུ་ཉམས་སུ་ལེན་པའི་རིམ་པ་ཞིག་ཐུགས་ལ་འདོགས་པར་ཞུ་ཞུས་པས། འདི་ལ་ཆོས་ཟབ་མོ་ཞིག་ཡོད་དེ་ཁྱོད་ལ་བྱ་གསུངས། ངས་ཀྱང་འདི་ཁོ་ན་ཉམས་སུ་བླངས་པ་ཡིན་ཏེ། འདི་ལ་ས་བཅད་ཀྱི་དམིགས་པ་གསུམ་ཡོད་པ་དེ་ཁྱོད་ཀྱིས་སེམས་ལ་བཟུང་ཞིགབྱང་ཆུབ་སེམས་ཀྱི་མན་ངག་དང་གཅིགགཡོན་པ་ཀུན་སྤྱོད་ཀྱི་ཉམས་ལེན་དང་གཉིས། ལྟུང་བ་ཞག་ཏུ་མི་འཇོག་པ་དང་གསུམ་མོ། ། རྩ་བ་འདི་གསུམ་ཁོ་ན་ཡིན། འོ་ན་གསུམ་པོ་འདི་ཇི་ལྟར་ཉམས་སུ་ལེན་སྙམ་ན། བྱང་ཆུབ་ཀྱི་སེམས་བྱ་བ་དེ་ཆོས་ཀྱི་མཐིལ་ཡིན། དེ་ལ་དུས་གནད་བྱ་བ་འདི་ཤིན་ཏུ་གལ་ཆེ་བ་ཡིན། ཡང་དག་པར་རྫོགས་པའི་སངས་རྒྱས་ཀྱང་ཐོ་རངས་མངོན་པར་རྫོགས་པར་སངས་རྒྱས་པ་ཡང་གནད་འདི་རང་གིས་སངས་རྒྱས་པ་ཡིན་པས་ནངས་པར་འདི་ཁོ་ན་གནད་ཟབ་པ་ཡིན། དེས་ན་ཐོ་རངས་ཀྱི་དུས་སུ་བྱང་ཆུབ་མཆོག་ཏུ་སེམས་བསྐྱེད། དེ་ཡང་མདོར་ན་གཤའ་མར་མ་སྐྱེས་ཀྱི་བར་དུ་བརྟག་པ་བྱས་ལ་བསྐྱེད། དེ་ཡང་ནངས་པར་གྱི་དུས་སུ་གནད་ཟབ་པའི་རྒྱུ་མཚན་ཅི་ཡིན་སྙམ་ན། དེ་རྩ་རླུང་གི་གནད་ཀྱིས་རྩ་སྟོང་པར་ཡོང་བ་ཡིན། དེའི་ནང་དུ་བྱང་ཆུབ་ཀྱི་རླུང་འཇུག་པ་ཡིན། བྱང་ཆུབ་ཀྱི་རླུང་ཞུགས་པས། རྩ་བྱང་ཆུབ་ཀྱི་རྩ། རླུང་བྱང་ཆུབ་ཀྱི་རླུང་དུ་ཡོང་བས། ལུས་བྱང་ཆུབ་ཀྱི་ལུས་སུ་འགྲུབ་པ་ཡིན་པས་གནད་འདི་ཟབ་པ་ཡིན། གཞན་བཟའ་བཏུང་གིས་རྩ་མིག་ཁེངས་པའི་དུས་སུ། རང་གི་འབད་རྩོལ་དྲག་པོ་བྱས་ནས་བསྒོམ་ཀྱང་། ཡོན་ཏན་ཆེན་པོ་སྐྱེ་བར་དཀའ། དཔེར་ན་སྣོད་ཁ་སྦུབ་པའི་ནང་དུ་ཆུ་བླུགས་པ་དང་འདྲ། ནངས་པར་འདི་གནད་ཤིན་ཏུ་ཆེ་བ་ཡིན་ཏེ་ནངས་པར་གནད་དུ་སོང་ན། བྱང་ཆུབ་མཆོག་ཏུ་སེམས་བསྐྱེད་ཚད་རང་གི་དབང་དུ་འོང་བ་ཡིན། བྱང་ཆུབ་ཀྱི་སེམས་ལ་གནད་དུ་མ་སོང་ན། འདོད་ཆགས་ཞེ་སྡང་གཏི་མུག་གསུམ་གང་སྐྱེས་ཀྱང་། དེའི་ཉིན་པར་འདོད་ཆགས་ཞེ་སྡང་གཏི་མུག་ཅན་གྱི་སྐྱེས་བུ་དང་འཕྲད་ནས། འདོད་ཆགས་ཞེ་སྡང་གཏི་མུག་གསུམ་སྤྱོད་པར་འོང་ལ། དེ་ཡང་ནངས་པར་གྱི་བསམ་པ་དེའི་མཐུ་ཡིན། དེ་བྱང་ཆུབ་ཀྱི་སེམས་ཀྱི་མན་ངག་ཡིན། གཡོན་པ་ཀུན་སྤྱོད་ཀྱི་དབང་དུ་བྱས་ན། ནངས་པར་སེམས་བསྐྱེད་པའི་རིམ་པའི་རྗེས་ལ་ཡི་དམ་གྱི་ལྷ་གསལ་བར་བསྒོམ། དེ་ནས་ལངས་པའི་དུས་སུ་ཡི་དམ་ལྷའི་ང་རྒྱལ་དང་མ་བྲལ་བར་བྱ། ལག་པ་གཡོན་པས་ཤམ་ཐབས་དང་སྐེ་རགས་བཅིངས། མལ་ནས་འདོན་པའི་དུས་སུ་རྐང་པ་གཡོན་པ་སྔོན་ལ་འདོར། བཟའ་བཏུང་ཅི་བྱེད་ཀྱང་གཡོན་པ་ཀུན་སྤྱོད་ཀྱིས་སྔོན་དུ་འགྲོ་བར་བྱའོ། ། འོ་ན་འདི་ལ་ཡོན་ཏན་ཅི་ཡོད་སྙམ་ན། དངོས་གྲུབ་ལེན་པའི་ལག་པ་ཡིན་ཏེ། དེའི་རྟེན་འབྲེལ་འཕྱུགས་པར་སོང་ན། བཏེགས་མི་བཏུབ་པར་འདུག་སྟེ། ངའི་རྟེན་འབྲེལ་འཕྱུགས་ཟེར་བ་ཡང་དོན་གོ་འདི་ཡིན་ཏེ། ལར་འདི་ལ་དྲན་པ་རྩེ་གཅིག་ཏུ་གནས་པར་སོང་ན་མཆོག་དང་ཐུན་མོང་གི་ཡོན་ཏན་ཐམས་ཅད་འབྱུང་བ་ཡིན་པས། ཡི་དམ་ལྷའི་རྣམ་པར་འགྱུར་བ་གསུམ་གྱིས་ཉམས་སུ་བླངས་པ་དེ་ཉིན་མོའི་ཡིན། མལ་དུ་ཞུགས་པའི་དུས་སུ་མལ་དེ་སྣ་ཚོགས་པདྨ་དང་ཉི་མའི་གདན་དུ་བསམས་ལ། རང་ཡི་དམ་ལྷའི་ང་རྒྱལ་དང་ལྡན་པར་བྱས་ལ་རྐང་པ་གཡོན་པས་མལ་དུ་འགྲོ་བར་བྱའོ། ། དེས་གཡོན་པ་ཀུན་སྤྱོད་རྫོགས་པ་ཡིན། ། ༈། །ལྟུང་བ་ཞག་ཏུ་མི་འཇོག་པའི་མན་ངག་འདི་ལ། བླ་མ་དམ་པ་རྣམས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ལ། ལུས་ལོངས་སྤྱོད་ལ་སོགས་པ་ཐམས་ཅད་དབུལ། དེའི་ཉིན་པར་ལུས་ངག་ཡིད་གསུམ་གྱིས་ལས་ཅི་བྱས་པ་ཐམས་ཅད་དྲན་པར་བྱས་ལ། ཨུ་ཧུ་ལགས། བླ་མ་རྡོ་རྗེ་འཛིན་པ་བྱ་བ་ལ་སོགས་པས་སྡིག་པ་བཤགས། འདི་ལྟུང་བ་ཞག་ཏུ་མི་འཇོག་པའི་གདམས་ངག་ཡིན། འདིས་ལྟུང་བ་སྡེ་ལྔ་མན་ཆད་དེས་སངས་ཀྱིས་འདག་པ་ཡིན། ཞག་ཏུ་ལུས་ན་འདག་པ་ཡང་དཀའ་བར་འོང་བས། ཞག་ཏུ་མི་འཇོག་པ་གལ་ཆེ། གསུམ་པོ་འདིས་ཉིན་ཞག་ཕྲུགས་གཅིག་གིས་ཉམས་སུ་ལེན་པའི་རིམ་པ་འདིས་རྫོགས་པ་ཡིན། ངས་ཀྱང་འདི་ཁོ་ན་ཉམས་སུ་ལེན་པ་ཡིན་པས། ཁྱོད་ཀྱིས་ཀྱང་གཅེས་སྤྲས་ཆེ་བར་གྱིས། འདི་ཤ་སྟག་ཉམས་སུ་བླངས་ན་རང་གི་ཁད་ཁད་གོ་རྒྱུ་འོང་། ཐེག་པ་ཆེན་པོ་གསང་སྔགས་ཀྱི་འབྲས་བུ་མངོན་སུམ་དུ་འབྱུང་བ་ཡིན། གཅེས་སྤྲས་ཆེ་བར་གྱིས། ། ༈། །ཡང་ཞུས་པ་རླུང་ཞེས་བྱ་བ་འདིས་ལས་ཀུན་སྒྲུབ་པར་འདུག་པས་ཡོན་ཏན་སྒྲུབ་པའི་རླུང་གི་ངོས་འཛིན་ཞིག་ཐུགས་ལ་འདོགས་པར་ཞུ་ཞུས་པས། ངས་ཁར་འདོན་ཨེ་ཕོད་གསུངས་ནས། འོ་ན་ཁྱོད་ལ་བྱ་གསུངས། སྤྱིར་རླུང་མང་ཡང་གསུམ་དུ་འདུས་པ་ཡིན། གསུམ་པོ་དེ་གང་ཡིན་སྙམ་ན། ཡི་གེ་གསུམ་དུ་གནས་པ་ཡིན། ཨོཾ་བྱ་བ་དེས་ནང་དུ་འཇུག་པ་ཡིན། དེས་དགེ་མི་དགེ་གང་ཡང་མི་བྱེད། ཨཱཿབྱ་བ་དེས་ནང་དུ་གནས་པ་ཡིན། དེས་ཡོན་ཏན་གྱི་ཚོགས་ཐམས་ཅད་བྱེད། ཧཱུྃ་བྱ་བ་དེས་ཕྱིར་དབྱུང་བ་ཡིན། མི་དགེ་བའི་ཚོགས་ཐམས་ཅད་དེས་བྱེད་པ་ཡིན། དེ་ཡོན་ཏན་དུ་འབྱུང་བའི་ཡི་གེ་ཨཱཿབྱ་བ་འདིས་བསྒྲུབས་པ་ཡིན་ཏེ། འོ་ན་ཇི་ལྟར་སྒྲུབ་སྙམ་ན། གནས་འདི་ན་ཨཱཿརང་ཆས་སུ་ཡོད་པ་ཡིན། འཁྲུལ་འཁོར་དཀྱིལ་ཀྲུང་ལེགས་པར་བཅའ། སྐེད་པ་སིང་གིས་བསྲང་། ལག་པས་པུས་མགོ་མནན་ལ། དེ་ནས་ནང་གི་དམིགས་པ་ནི། གནས་འདིར་དངུལ་ཆུ་ལྟ་བུའི་ཨ་གཅིག་བསྒོམ་ལ། དེ་ལ་དམིགས་པ་གཏད་པས་རླུང་མ་མནན་ཡང་ནང་དུ་གནས་པ་ཡིན། འོ་ན་གནས་པ་ལ་ཡོན་ཏན་ཅི་ཡོད་སྙམ་ན། ཡོན་ཏན་ལ་བསམ་གྱིས་མི་ཁྱབ་སྟེ། ངའི་བཅུ་ཆོས་སུམ་ཆོས་ཀྱང་རྩ་བ་འདིར་ཐུག་པ་ཡིན། རླུང་སེམས་ནང་དུ་གནས་པ་ན་དངོས་གྲུབ་ཐམས་ཅད་འབྱུང་བས། ནང་དུ་གནས་པ་འདི་བསྒྲུབ་པ་གལ་ཆེ་སྟེ། རང་ལ་མཐུན་རྐྱེན་མེད་ཀྱང་འཚོལ་བའི་སྤྲང་ལག་ཀྱང་བྱེད་པ་ལ། གནད་དུ་སོང་ན་གང་འདོད་པ་འོང་བ་ཡིན་པ་ཆོས་འདི་ལ་དགོངས་པ་ཡིན་ཏེ། ཁྱེད་ལ་བྱས་པ་ཡིན། ཡི་གེ་གསུམ་གྱི་མན་ངག་གིས་སྒྲུབས་ན་རླུང་གཏན་ཕྱིར་མི་རྒྱུ་བ་ཡིན། ཡོན་ཏན་དེ་རྣམས་རླུང་ནང་དུ་གནས་པ་ལ་འོང་བ་ཡིན། རྫས་ཀྱི་སྒྲུབ་པའི་ཐབས་ཡོད་གསུངས། ང་ལ་དེ་ཡང་ཡོད་གསུངས། ང་ལ་དེ་ཡང་གསུང་བར་ཞུ་བྱས་པས་འདི་ཡང་བྱ་གསུངས། མི་གྲིར་ཤི་བའི་རོ་དྲོད་མ་ཡལ་བའི་ཁར་གུ་གུལ་རྡོག་མ་མཐེ་བོང་ཙམ་ཞིག་རོ་དེའི་ཁར་བཅུག་ལ་དྲོད་བསྡུས་པ་དང་ཕྱིར་་་་་་དབྱུང་ལ་གུ་གུལ་ཚགས་བྱས་པ་དེ་མེར་བསྲེགས་པའི་དུད་པས་ཐབས་འདི་བྱས་པས་རླུང་གཏན་ཕྱིར་མི་རུང་ཕྱུང་བ་ཡིན། ལར་ཡི་གེ་གསུམ་གྱི་གྲུབ་ཐབས་འདི་ཤིན་ཏུ་ཟབ་པ་ཡིན་པས་ཁྱོད་ཀྱང་འདི་ཁོ་ན་ཉམས་སུ་ལོངས། ཡི་གེ་གསུམ་གྱི་མན་ངག་ཞུས་པ་རྫོགས་སོ། ། ༈། །འཆི་ལྟས་རྣམས་ཀྱི་ཟབ་ཤོས་གང་ཡིན་ཞུས་པས། འདི་ལ་དཔལ་ལྡན་ཕག་མོ་གྲུ་པའི་ཞལ་ནས། སྤྲེའུ་དཀར་པོ་སྣ་དམར་ཞོན་ནས་ཤར་དུ་འགྲོ་བ་རྨིས་ན་ཞག་གསུམ་ནས་འཆི་བ་ཡིན་གསུངས། རྩ་རླུང་གི་གནད་ཡིན་ནམ་སྤྲེའུ་དཀར་པོ་སྣ་དམར་རྨི་བའི་རྒྱུ་མཚན་ཅི་ལགས་ཞུས་པས། འདི་ལ་ཆོས་ཟབ་མོ་ཞིག་ཡོད་དེ་ག་ལེར་བྱ་གསུངས། གསོལ་བ་བཏབ་ནས་ཞུ་བྱས་པས། ཟབ་མོ་ཡིན་ཏེ་འོ་ན་བྱ་གསུངས། རང་གི་ལུས་འདི་འགྲུབ་པར་བྱེད་པ་ལ། རྟེན་འབྲེལ་གསུམ་འཛོམ་དགོས་པ་ཡིན་ཏེ། དེ་ལ་ཕའི་ཐིག་ལེ་དཀར་པོ་དང་། མའི་ཐིག་ལེ་དམར་པོ་དང་། ཀུན་གཞིའི་རྣམ་ཤེས་གསུམ་ལས་འགྲུབ་པ་ཡིན། འདི་གསུམ་གནས་མ་འཕྱུགས་ཀྱི་བར་དུ། རང་གི་ལུས་དེ་མི་འཇིག་པ་ལགས་པས། སྔོན་གྱི་གོང་མ་རྣམས་ཀྱིས་འདི་གསུམ་གྱི་གནས་མ་འཕྱུགས་པ་ཤེས་པས་ཚེའི་དངོས་གྲུབ་ཐོབ་པའི་རྒྱུ་མཚན་ཡང་དེ་ཡིན། འོ་ན་འདི་གསུམ་ཇི་ལྟར་གནས་སྙམ་ན། ཕ་ལས་ཐོབ་པའི་ཐིག་ལེ་དཀར་པོ་དེ་སྨིན་མ་གཉིས་ཀྱི་བར་འདིར་གནས་པ་ཡིན་ཏེ། དེས་རུས་པའི་རིགས་སུ་གྱུར་པ་ཐམས་ཅད་དེས་བསྐྱེད་པ་ཡིན། མ་ལས་ཐོབ་པའི་ཐིག་ལེ་དམར་པོ་དེས་པདྨ་བྷ་གའམ་རྡོ་རྗེའི་རྩེ་མོ་ལ་གནས་པ་ཡིན་ཏེ། རྣག་་་་་་ཤའི་རིགས་མ་ཐམས་ཅད་དེས་བསྐྱེད་པ་ཡིན། དེ་གཉིས་གནས་འཕྱུགས་ནས་ལུས་འཇིག་པ་ཡིན་ཏེ། འོ་ན་གནས་ཇི་ལྟར་འཕྱུགས་སྙམ་ན། ཕ་ལས་ཐོབ་པའི་ཐིག་ལེ་དཀར་པོ་ཕྱིར་བྱུང་བ་དང་། མ་ལས་ཐོབ་པའི་ཐིག་ལེ་དམར་པོ་ཡར་བྱུང་བ་གཉིས་རྩ་དབུ་མའི་ནང་ལྟེ་བ་སྤྲུལ་པའི་འཁོར་ལོར་འཕྲད་པས་རྨི་ལམ་དུ་སྤྲེའུ་དཀར་པོ་རྨི་བའི་རྒྱུ་མཚན་དེ་ཡིན། འཆི་བའི་དུས་སུ་ཕའི་ས་བོན་དེ་པདྨ་བྷ་ག་ལས་ཕྱིར་འབྱུང་། མའི་ས་བོན་དེ་སྣ་བུག་གཉིས་ནས་ཕྱིར་བྱུང་ཏེ། ལུས་འཇིགས་པ་ཡིན། འདི་ཟབ་པ་ཡིན་ཏེ། རང་གི་ལུས་ལ་གོ་བ་སྐྱེ་བ་ཡིན་གསུངས། དེ་གཉིས་མ་ཕྲད་པ་ཡང་འོང་བ་ཡིན། མ་ཕྲད་ན་རྨི་ལམ་དུ་མི་རྨི། འོ་ན་འཆི་བ་བསླུ་བའི་ཐབས་ཤིག་ཞུ་བྱས་པས། དེ་ལ་བག་སྲིང་བའི་ཐབས་མེད་པ་མིན་ཏེ། བསྲིང་བའི་ཐབས་དེ་གང་ཡིན་སྙམ་ན། བྱང་ཆུབ་ཀྱི་སེམས་སྤྲིན་གསེབ་ཏུ་སྦ་བའི་མན་ངག་འདི་ཡིན་ཏེ། རྨི་ལམ་རྨིས་པའི་འཁྲུལ་འཁོར་མ་ཞིག་ན་རབ་བླ་མ་དམ་པ་སྙིང་གི་དཀྱིལ་དུ་བསྒོམ། དེ་ཡང་ཤིན་ཏུ་གསལ་བ་ཁབ་མིག་ཏུ་སྐུད་པ་བརྒྱུས་པ་བཞིན་དུ་མ་ཡེངས་པར་བསྒོམ། དེ་ཙུག་བྱས་པས་དཔེ་ཅི་དང་འདྲ་ན། རྟ་རྒོད་རྟོད་ཕུར་ལ་བཏགས་པ་དང་འདྲ་སྟེ། ས་བོན་གཉིས་པོ་དེ་གནས་དེ་རང་དུ་འཛིན་པ་ཡིན། སྐབས་ཅི་ཞིག་རྟ་རྒོད་རྟོད་ཕུར་བཏང་བ་ལྟར་འོང་ངོ་། ། དེ་ལྟར་མ་བྱུང་ན་འཕོ་བ་རྣམས་ཀྱི་ཟབ་ཤོས་ཤིག་གསུང་བར་ཞུ་ཞུས་པས། འཕོ་བ་འདི་ལ་སྤྱིར་མང་ཡང་། འཕོ་བ་འཇའ་ཚོན་མ་འདི་ཤིན་ཏུ་ཟབ་པ་ཡིན་ཏེ། གོང་མ་རྣམས་ཀྱང་སྐུ་འདི་ལ་གཤེགས་པས། འདི་སྐབས་ལ་བབ་ན། བྱང་ཆུབ་མཆོག་ཏུ་སེམས་བསྐྱེད། ལུས་ཡི་དམ་གྱི་ལྷར་བསྒོམ། གསང་གནས་རྡོ་རྗེའི་རྩ་བར་ཡི་དམ་ལྷའི་ས་བོན་དམར་པོ་བསྐྱེད་ལ། ས་བོན་ལས་མེ་འབར་བས་ནང་གི་རྒྱུ་ལྟོ་དང་ཉལ་ཉིལ་དང་བཙག་བཙོག་ཐམས་ཅད་དེས་བཅོམ་པར་བསྲེགས་པས། དཔེར་ན་ལ་སྐོང་བྱས་པས་སོ་ར་བཏང་བ་བཞིན་དུ་དེ་རྣམས་བསྲེགས་པ་དང་། བླ་མ་དམ་པ་སྤྱན་དྲངས་ལ་སྤྱི་བོ་ནས་ཁྲུ་གང་ཙམ་ན་བཞུགས་པར་བསམས་ལ། རང་གི་ས་བོན་དེ་ཡང་གསལ་བཏབ་ལ། སྤྱི་གཙུག་ཚངས་པའི་བུ་ག་ཧ་རེར་ཁ་ཕྱེ་བར་བསམ་ལ། རང་གི་ས་བོན་དེར་རྒྱངས་ཀྱིས་ཐོན་པར་བསམ། བླ་མ་དམ་པའི་ཐུགས་ཀྱི་དཀྱིལ་དུ་སངས་སེ་སོང་བར་བསམ་ལ། དེ་ལ་བློ་རྩེ་གཅིག་ཏུ་གཏད་ལ་དེ་ནས་ཕྱག་རྒྱ་ཆེན་པོའི་ངང་ལ་བཞག་པས་བླ་མ་དམ་པ་དེ་དང་གཉིས་སུ་མེད་པར་རྫོགས་པའི་བྱང་ཆུབ་ཏུ་སངས་རྒྱ་བ་ཡིན་གསུངས། ། ཡང་ཞུས་པ་ཐ་མལ་པ་ལ་འཕོ་བ་ཐེབས་པར་བྱེད་པའི་གདམས་ངག་ཅིག་ཞུ་ཞུས་པས། སྤྱིར་བསོད་ནམས་ཀྱི་ཚོགས་གསོག་དགོས་པ་ཡིན། འོན་ཀྱང་དུས་ཀྱི་གནད་ཟབ་པ་ཞིག་ཡོད་དེ། དེ་གང་ཡིན་སྙམ་ན། འདི་ཡིན་པས་མིག་གྱེན་ལ་བཟློག་པ་དང་གཅིགརྐང་པ་འཕྲ་ཤད་ཀྱི་བྱེད་པར་སོང་ན་གནད་འདི་ཟབ་པ་ཡིན། འོ་ན་ཟབ་པའི་རྒྱུ་མཚན་ཅི་ཡིན་སྙམ་ན། རྩ་དབུ་མ་ཁ་བྱེ་ནས་རླུང་སེམས་ནང་དུ་ལོག་པ་ཡིན་པས་འདི་གནད་མ་འཕྱུགས་ན་ཅི་བྱས་ཀྱང་འཕོ་བ་ཐེབས་པ་ཡིན་པས། འདིའི་གནད་འཕྱུགས་ན་ཐེབས་པ་ཡང་དཀའ། གནད་འདི་ཤིན་ཏུ་གལ་ཆེ་གསུངས། ། ༈། །ཡང་ཞུས་པ། རིན་པོ་ཆེ་ཉིད་ཀྱི་ཞལ་ནས། ས་བཅུ་བྱང་ཆུབ་སེམས་དཔའ་ཡང་སངས་མི་རྒྱ་ན་མི་རྒྱ། རྒྱ་ན་ལས་ཀྱི་ཕྱག་རྒྱ་ལ་བརྟེན་དགོས་གསུངས་པས། འདིའི་རྒྱུ་མཚན་ཇི་ལྟར་ལགས་ཞུས་པས། འདི་ཞུ་བ་ཟབ་ཐལ་བ་ཡིན། འདི་ཨེ་ཟློ་ཡང་ཆ་མེད་གསུངས། ཅིས་ཀྱང་གསུང་བར་ཞུ་ཞུས་པས། ཁྱེད་ནན་ཏན་ཆེ་ན་བྱ་སྟེ། འདི་ལ་ཚོགས་འཁོར་དགོས་པའི་ཆོས་ཡིན་ཏེ། གཏོར་མ་དམར་པོ་ཞིག་དགོས་གསུང་ནས་བྱས་པས། སྤྱིར་ཐེག་པ་ཆེན་པོ་གསང་སྔགས་བྱ་བ་འདི་ཟབ་པ་ཡིན། ཟབ་པའི་གནད་གང་ཡིན་སྙམ་ན། ཐབས་ཤེས་རབ་རྣམ་པ་གཉིས་བྱ་བ་འདིས་ཟབ་པ་ཡིན། ཐབས་བྱ་བ་དེ་རླུང་གཙོ་བོར་སྟོན་པ་ཡིན། གསལ་བའི་ཏིང་ངེ་འཛིན་རྒྱུད་ལ་སྐྱེ་བ་ཡིན། ཤེས་རབ་བྱ་བ་རྩ་གཙོ་བོར་སྟོན་པ་ཡིན། བདེ་བའི་ཏིང་ངེ་འཛིན་རྒྱུད་ལ་སྐྱེ་བ་ཡིན། དེ་ཡང་མ་རྒྱུད་ཤིན་ཏུ་ཟབ་པ་ཡིན། དེའང་ས་བཅུའི་བྱང་ཆུབ་སེམས་དཔའ་དེས་སྣང་སེམས་གཉིས་མེད་དུ་རྟོགས་ཀྱང་ལུས་འདིའི་བག་ཆགས་མ་དག་པ་ཡིན་པས། གསང་བ་ཤེས་རབ་ཀྱི་དབང་འདི་དགོས་པ་ཞིག་ཡོད་པ་ཡིན་གསུངས། འདི་ལ་ཞལ་གསལ་བ་ཞིག་ཐུགས་ལ་འདོགས་པར་ཞུ་བྱས་པས། འོ་ན་འདི་ཡིད་ལ་བཟུང་ཞིག་གསུངས་ནས། ས་བཅུ་པ་དེ་ལ་རྩ་མདུད་གསུམ་ཡོད་པ་ཡིན། རྫོགས་པའི་བྱང་ཆུབ་ཏུ་སངས་རྒྱ་བ་ལ་རྩ་མདུད་གསུམ་པོ་འདི་གྲོལ་དགོས་ཏེ། དེ་ཡང་མི་མོ་ནུ་མ་ཅན་ལ་བསྟེན་དགོས་ཏེ་དེ་ཡང་ཇི་ལྟར་བསྟེན་སྙམ་ན། བདེ་བ་ཤུགས་ཆེན་པོ་སྐྱེ་བ་ཡིན་ཏེ། དེ་ཡང་གནས་འདི་ན་རྩའི་མདུད་པ་འདི་ལྟ་བུར་ཡོད་དེ། ད་འདི་གྲོལ་བ་ལ་ཤེས་རབ་མ་ལ་དབང་ལེན་པ་འདི་ཡིན་ཏེ། དེ་ཉིད་ཀྱི་བདེ་བའི་ཤུགས་ཆེན་པོ་དེས་རྩ་མདུད་གསུམ་པོ་གྲོལ་བ་ཡིན་ཏེ། དེ་གྲོལ་བ་དང་ལུས་དག་པ་ཡིན་རྫོགས་པའི་བྱང་ཆུབ་ཏུ་སངས་རྒྱ་བ་ཡིན་གསུངས། འོ་ན་སྤྱིར་ཡང་ཐེག་པ་ཆེན་པོ་གསང་སྔགས་འདི་ཟབ་པར་འདུག་པས། རང་གི་དབང་ལེན་ན་འདི་ཙུག་བྱས་པས་ཐིག་ལེ་བསྲུང་བའི་གནད་ཅིག་གསུང་བར་ཞུ་བྱས་པས། ལར་ང་འདི་ལ་དོགས་པ་ཡིན་ཏེ། ཞུ་བ་བྱུང་ན་ཡང་ཁུར་འཆགས་པ་ཡིན་ཏེ། ཁྱོད་ལ་འདི་ཟུར་ཅིག་བྱ། དཔལ་ལྡན་ཕག་མོ་གྲུ་པས་ཀྱང་ང་དང་བླ་མ་སྟག་ལུང་ཐང་པ་ཆེན་པོ་མིན་པ་སུ་ལ་ཡང་མ་གནང་བར་འདུག་སྟེ། ཕས་ཀྱང་བུ་ངོ་ཤེས་པར་འདུགབླ་མ་ལྡུམ་ལ་ཡང་གཅིག་འདུག་སྟེ་འདིའི་ཟུར་གཅིག་གནང་ནས་འདུགན་ནིང་ཕྱིས་ཀྱིས་གནས་སྐབས་སུ་ཁོ་བབས་ནས་འདུགཁོ་རང་ལ་གནང་བ་དེས་མ་བཏུབ་ནས་གསེར་སྲང་གང་ཐོགས་ནས་ང་ལ་ཞུར་བྱུང་ནས་ཟུར་མིན་པ་ཁོ་རང་གི་དེ་དང་ཁྱད་མི་འདུགངས་ཁོ་ལ་བསྟན་པས་ཁོའི་དེ་བཏུབ་ནས་ན་ནིང་ཕྱིས་ཁོ་ན་རེ། ང་མིར་གཏོང་མི་ཁྱོད་ཡིན་ཟེར་ཏེ། ལར་ཆོས་ལ་དོག་པ་འདི་གལ་ཆེ། དེ་གང་ཡིན་སྙམ་ན་འདི་ཡིན་པས། ལར་རྩ་རླུང་ལ་གོ་བ་ཡོད་པ་ཞིག་དགོས། ལར་སྙོམས་པར་འཇུག་ན་ཡང་རུང་། མི་འཇུག་ན་ཡང་རུང་ཐིག་ལེ་འཆོར་བ་ཙམ་གྱིས་བདེ་ཤས་བྱུང་ན་གནད་འདི་བཟློག་པ་ཡིན་ཏེ། སྐད་ཅིག་གིས་ཡབ་ཡུམ་བསྐྱེད་ལ་གསང་གནས་རྡོ་རྗེའི་རྩ་བར་ས་བོན་འདི་རྩ་དབུ་མའི་ནང་ན་ཡར་ལ་སྣ་བུག་གཉིས་སུ་སངས་སངས་ཕྱིར་ལ་ལན་ལྔ་ཙམ་ཕུལ། ལར་མ་ལོག་གི་རིང་ལ་འབུད། འདིས་གཤའ་མར་བཟློག་པ་ཡིན་གསུངས།